KIRJALLINEN KYSYMYS E-1698/03 esittäjä(t): Marco Cappato (NI) ja Benedetto Della Vedova (NI) neuvostolle. Sudanilaisen Khartoum Monitor -sanomalehden ilmestymisen keskeyttäminen.



Virallinen lehti nro 051 E , 26/02/2004 s. 0127 - 0128



KIRJALLINEN KYSYMYS E-1698/03 esittäjä(t): Marco Cappato (NI) ja Benedetto Della Vedova (NI) neuvostolle (22. toukokuuta 2003) Aihe: Sudanilaisen Khartoum Monitor -sanomalehden ilmestymisen keskeyttäminen Uutistoimisto MISNAn antaman tiedotteen mukaan Sudanin viranomaiset keskeyttivät 9. toukokuuta Khartoum Monitor -lehden ilmestymisen. Kyseessä on englanninkielinen päivälehti, joka on useaan otteeseen provosoinut maan hallitusta eräillä uskontoa ja Etelä-Sudanin sisällissotaa käsitelleillä artikkeleilla. Toimituksen sulkeneiden tahojen mukaan syynä on se, että lehti ei ollut maksanut aiemmin saamiaan sakkoja, mutta Khartoum Monitorista kerrotaan, että todellisuudessa ne oli osittain peruttu tuomioistuimen päätöksellä ja jäljelle jäänyt pieni sakko on maksettu asianmukaisesti. Muutama kuukausi sitten lehden päätoimittaja Nhial Bol tuomittiin kuudeksi kuukaudeksi vankeuteen (tai maksamaan noin 2 000 dollarin sakot) vääriä tietoja levittäneestä propagandasta. Kyseessä oli artikkeli, jossa syytettiin presidentti Omar el Bashirin hallitusta sekaantumisesta Sudanin orjakauppaan. Onko neuvosto tietoinen Khartoumin viranomaisten toistuvista ja järjestelmällisistä ilmaisunvapauden uhkauksista, joita ne harjoittavat vuodesta 1999 voimassa olleen hätätilan varjolla? Mitä diplomaattisen painostuksen keinoja neuvosto aikoo käyttää Sudanin viranomaisia kohtaan, jotta Khartoum Monitor -lehti taas saisi ilmestyä? Khartumin hallituksen kanssa parafoitiin 10. joulukuuta 2002 sopimus, joka koskee lopullisen rauhansopimuksen parafoimisen jälkeen alkavien yhteistyöohjelmien tekniseen valmisteluun tarkoitettujen varojen käyttöä. Eikö neuvosto edellytä, että sopimuksen noudattamiseksi hätätila olisi keskeytettävä välittömästi? Vastaus (7. lokakuuta 2003) Neuvosto on tietoinen englanninkielisen päivälehden Khartum Monitorin sulkemisesta tämän vuoden toukokuussa sekä kyseisen sanomalehden päätoimittajaan kohdistetuista toimenpiteistä. Edustuston päälliköt tapaavat EU:n ja Sudanin välisen vuoropuhelun puitteissa säännöllisesti hallituksen edustajia Khartumissa keskustellakseen avoimista kysymyksistä ja käsitelläkseen erityisesti EU:ta huolestuttavia aiheita, kuten Khartum Monitorin sulkeminen. Näissä vuoropuhelukokouksissa EU painottaa, että Sudanin hallitus menettää kaiken uskottavuutensa yleisön ja kansainvälisen yhteisön silmissä, ellei se noudata demokratian edellyttämiä oikeuksia ja ihmisoikeuksia. Näiden periaatteiden jatkuva loukkaaminen vaikuttaisi kielteisesti myös rauhanneuvotteluihin. EU painostaa edelleen Sudanin hallitusta noudattamaan joulukuussa 2002 sovittuja viitekriteereitä, myös sananvapautta. Sen jälkeen, kun Machakosin sopimus allekirjoitettiin viime vuoden heinäkuussa, EU:n ensisijainen tavoite EU:n ja Sudanin välisissä suhteissa on ollut edistää kattavaa rauhanratkaisua, joka johtaisi myös demokratian, oikeusvaltion, ihmisoikeuksien kunnioittamisen ja hyvän hallintotavan vahvistumiseen. Näiden perusperiaatteiden aseman parantaminen ja niiden noudattaminen ovat ennakkoedellytys EU:n ja Sudanin välisten suhteiden normalisoitumiselle mukaan lukien yhteistyön jatkaminen. Poikkeustilan poistaminen on osa sovittua viitepakettia, jonka noudattamista arvioidaan siinä yhteydessä.(1) (1) Katso vastaukset Marco Cappaton tästä aiheesta esittämiin kirjallisiin kysymyksiin E-3892/02 ja E-0077/03, jotka liittyvät kuolemanrangaistukseen Sudanissa.